和彥達新居
作者：胡寅
朝代：宋

paragraphs: 喜居夏屋成，竹樹讙燕雀。
門徑眇雲水，亦見輪蹄錯。
君本有用才，魏匏自濩落。
平生五車勤，歲晏一簞樂。
永言青眼舊，每笑春風薄。
共保貞石心，火炎豈能鑠。
激志山岳聳，放懷宇宙廓。
過我雖蹁躚，拄杖得所托。
但慚城市遠，兼味止葵藿。
方羅玉麈揮，忽聽金奏作。
薰然陶天和，寧復慕人爵。
澹泊道義交，已謝勢利怍。
遥知尊杓存，酒熟待同酌。